PATVIRTINTA

Molėtų rajono savivaldybės administracijos direktoriaus

2024 m. balandžio d.

įsakymu Nr. B6-

**MOLĖTŲ RAJONO SAVIVALDYBĖS VAIKŲ VASAROS STOVYKLŲ PROGRAMŲ**

**VERTINIMO EKSPERTŲ KOMISIJOS NUOSTATAI**

**I SKYRIUS**

**BENDROSIOS NUOSTATOS**

 1. Molėtų rajono savivaldybės(toliau – Savivaldybė) vaikų vasaros stovyklų programų vertinimo ekspertų komisijos (toliau – Komisija) nuostatai nustato Komisijos veiklos organizavimo tvarką, jos narių teises ir pareigas, atsakomybę.

 2. Komisija savo veiklą vykdo vadovaudamasi Lietuvos Respublikos įstatymais, Molėtų rajono savivaldybės vaikų vasaros stovyklų finansavimo ir organizavimo tvarkos aprašu (toliau – Aprašas) ir kitais teisės aktais bei šiais nuostatais.

 3. Komisija – tai kolegiali darbo grupė, atliekanti Vaikų vasaros stovyklų programų paraiškų (toliau – Paraiška) ir jų teikėjų vertinimo funkciją, teikianti išvadas bei siūlymus Savivaldybės administracijos direktoriui dėl Paraiškų finansavimo iš savivaldybės biudžeto lėšų.

 4. Komisija, vertindama Paraiškas, vadovaujasi sąžiningumo, konfidencialumo, nešališkumo, teisingumo ir atsakingumo principais bei programų vertinimo kriterijais, nustatytais teisės aktuose.

 5. Tikslas – atrinkti tinkamas finansuoti Paraiškas ir pateikti siūlymus Savivaldybės administracijos direktoriui dėl lėšų skyrimo jų įgyvendinimui.

**II SKYRIUS**

**KOMISIJOS TEISĖS IR PAREIGOS**

6. Komisija, vykdydama jai pavestas funkcijas, turi teisę susipažinti su informacija, susijusia su Paraiškų nagrinėjimu ir vertinimu.

7. Komisija privalo:

7.1. Paraiškas vertinti pagal Apraše nustatytus kriterijus;

7.2. vykdyti šiuose Komisijos nuostatuose bei Apraše nurodytas funkcijas;

7.3. vykdyti kitas Savivaldybės administracijos direktoriaus jai pavestas su Paraiškų vertinimu susijusias funkcijas;

7.4. vykdydama funkcijas, laikytis įstatymų ir kitų teisės aktų reikalavimų.

**III SKYRIUS**

**KOMISIJOS DARBO ORGANIZAVIMAS**

8. Komisija sudaroma Savivaldybės administracijos direktoriaus įsakymu iš 5-7 narių. Komisijos nariais gali būti administracijos darbuotojai ir/ar kiti deleguoti asmenys. Komisijos pirmininką paskiria administracijos direktorius.

9. Komisijos nariai turi teisę:

9.1. teikti pasiūlymus dėl darbotvarkės;

9.2. pasisakyti svarstomu klausimu;

9.3. inicijuoti Komisijos posėdžio sušaukimą;

9.4. gauti visą informaciją, susijusią su Paraiškų vertinimu;

9.5. prieš priimdami galutinį sprendimą dėl Paraiškos finansavimo, prireikus, paprašyti Paraiškos teikėjo patikslinti informaciją apie Konkursui teikiamą Paraišką;

9.6. balsuoti priimant sprendimus.

10. Komisijai vadovauja ir jos veiklą organizuoja, posėdžiams pirmininkauja pirmininkas.

11. Nesant pirmininko, iš komisijos narių išrenkamas pirmininkaujantis posėdžiui. Pirmininkaujantis turi visas pirmininko teises.

12. Komisijos posėdžius šaukia ir jų vietą, laiką, siūlomą darbotvarkę nustato komisijos pirmininkas. Apie posėdį komisijos nariai informuojami elektroniniu paštu.

13. Komisijos posėdis laikomas teisėtu, jei jame dalyvauja daugiau kaip pusė narių.

14. Komisijai nutarus balsavimas gali vykti el. būdu. Komisijos sprendimai žymimi posėdžio protokole. Komisijos posėdžius protokoluoja administracinis vertintojas – Savivaldybės administracijos direktoriaus įsakymu paskirtas darbuotojas, atsakingas už Molėtų rajono savivaldybės vaikų vasaros stovyklų programų konkurso organizavimą.

15. Komisijos nariai, prieš vertindami Paraiškas, pasirašo konfidencialumo pasižadėjimą ir nešališkumo deklaraciją (priedas), nurodydami savo interesus, kurios perduodamos administraciniam vertintojui.

16. Paraiškos vertinimo terminas negali būti ilgesnis nei 10 (dešimt) darbo dienų. Komisijos pirmininkas gali terminą pratęsti ne ilgiau kaip 10 (dešimt) darbo dienų.

17. Vienos Paraiškos vertinimą pagal Aprašo 2 priedą atlieka administracinio vertintojo atsitiktinai parinkti du Komisijos nariai (toliau - ekspertai). Paraiškos vertinimo balas yra dviejų ekspertų skirtų balų vidurkis. Skaičiavimas vykdomas apvalinant dviejų ženklų po kablelio tikslumu (apvalinant skaičius mažesnis už 5 (penkis) turi būti apvalinamas iki mažesniojo skaičiaus, o skaičius 5 (penki) ir didesnis už 5 (penkis) – iki didesniojo).

18. Tais atvejais, jei ekspertų vertinimai išsiskiria daugiau nei 10 balų, Paraiškos vertinimą atlieka trečias ekspertas, atsižvelgdamas į Paraišką vertinusių ekspertų argumentus. Paraiškos vertinimo balas yra trečio eksperto skirtas balas.

19. Tais atvejais, kai ekspertui atliekant Paraiškos vertinimą, iškyla neaiškumų ar trūksta informacijos, galinčios turėti esminę įtaką vertinimui, jis gali prašyti administracinio vertintojo išsiųsti Pareiškėjui prašymą per 3 (tris) darbo dienas nuo šio nurodymo pateikimo dienos pateikti papildomus dokumentus, patvirtinančius ar patikslinančius Paraiškoje pateiktą informaciją.

20. Administracinis vertintojas, gavęs ekspertų Paraiškų vertinimo balus ir siūlymą dėl finansavimo, rengia sąrašą, kuriame Paraiškos reitinguojamos vertinimo balų mažėjimo tvarka (toliau – Sąrašas). Jei Paraiškos surenka vienodą vertinimo balą, jos Sąraše reitinguojamos mažėjimo tvarka pagal šiuos kriterijus:

20.1. Mokinių, turinčių specialiųjų ugdymosi poreikių, skaičių;

20.2.vieno Mokinio dalyvavimo Stovykloje kainą.

21. Komisija, paskirsto visą Pareiškėjo prašomą sumą pagal skirtus balus:

21.1. paraišką įvertinus 31 ir daugiau balų finansuojama 100 proc. prašomos sumos;

21.2. paraišką įvertinus 30 – 28 balais – 90 proc. prašomos sumos;

21.3. paraišką įvertinus 27 – 25 balais – 80 proc. prašomos sumos;

21.4. paraišką įvertinus 24 – 22 balais – 70 proc. prašomos sumos;

21.5. paraišką įvertinus 21 – 19 balų – 60 proc. prašomos sumos;

21.6. paraišką įvertinus 18 – 17 balų – 50 proc. prašomos sumos;

21.7. paraišką įvertinus 16 – 0 balų – programa nefinansuojama.

22. Kai Paraiškai skiriama mažesnė suma negu prašoma paraiškoje, administracinis vertintojas, Komisijos prašymu el. paštu kreipiasi į Pareiškėją su užklausa dėl mažesnio finansavimo skyrimo galimybės, o Pareiškėjas el. paštu turi pateikti atsakymą per 3 (tris) darbo dienas nuo užklausos išsiuntimo dienos. Jei Pareiškėjas nesutinka, programa nefinansuojama.

23. Komisijos nariai galutinį sprendimą dėl siūlomų finansuoti ir nefinansuoti Stovyklų sąrašo priima balsų dauguma. Balsavime dalyvauja ir Paraišką vertinę ekspertai. Balsams pasiskirsčius po lygiai, sprendimą lemia Komisijos pirmininko balsas.

24. Komisijos sprendimas yra rekomendacinio pobūdžio.

 25. Komisijos sekretorius ne vėliau kaip per 5 darbo dienas nuo Komisijos posėdžio, kuriame buvo priimtas nutarimas dėl lėšų paskirstymo, pateikia siūlymą Savivaldybės administracijos direktoriui dėl lėšų paskirstymo Programoms įgyvendinti.

**IV SKYRIUS**

**BENDROSIOS NUOSTATOS**

26. Komisija atskaitinga Savivaldybės administracijos direktoriui.

27. Komisijos nariai negali dalyvauti svarstyme ir vertinime paraiškų, pateiktų tų pareiškėjų, su kuriais komisijos narį sieja ryšiai, neleidžiantys priimti objektyvių sprendimų – komisijos narys dalyvauja pareiškėjo valdymo struktūrų veikloje ar yra jų narys, yra įtrauktas į projekto vykdymo procesą, arba pats pareiškia norą atsiriboti nuo viešųjų ir privačių interesų konflikto.

28. Komisijos nariai už savo veiklą atsako Lietuvos Respublikos teisės aktų nustatyta tvarka.

29. Šie nuostatai gali būti keičiami Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Molėtų rajono savivaldybės vaikų vasaros stovyklų programų vertinimo ekspertų komisijos nuostatų

priedas

*(Komisijos nario konfidencialumo pasižadėjimo ir nešališkumo deklaracijos forma)*

**KOMISIJOS NARIO**

**KONFIDENCIALUMO PASIŽADĖJIMAS IR NEŠALIŠKUMO DEKLARACIJA**

20\_\_ m.\_\_\_\_\_\_\_\_\_\_\_\_\_ d. Nr. \_\_\_\_\_\_

\_\_\_\_\_\_\_\_\_\_\_\_\_

*(vieta)*

Būdamas (-a) ekspertų komisijos, vertinančios Molėtų rajono savivaldybės vaikų vasaros stovyklų programų paraiškų atitiktį reikalavimams (toliau – Komisija), nariu, pasižadu:

1. Objektyviai, dalykiškai, be išankstinio nusistatymo, vadovaudamasis lygiateisiškumo, nediskriminavimo, proporcingumo, abipusio pripažinimo ir skaidrumo principais, atlikti man pavestas pareigas (užduotis).

2. Saugoti ir tik įstatymų ir kitų teisės aktų nustatytais tikslais ir tvarka naudoti konfidencialią informaciją, kuri man taps žinoma, dirbant Komisijos nariu.

3. Man patikėtus dokumentus, kuriuose yra konfidenciali informacija, saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

4. Man išaiškinta, kad konfidencialią informaciją sudaro:

4.1. kiekvienos Molėtų rajono savivaldybės vaikų vasaros stovyklų programos atitikties reikalavimams paraiškos (toliau – Paraiška) duomenys ir turinys;

4.2. Paraiškos vertinimo išvados;

4.3. Paraiškos vertinimo rezultatų duomenys;

4.4. kita informacija, susijusi su Paraiškų nagrinėjimu, aiškinimu, vertinimu ir palyginimu, jeigu jos atskleidimas prieštarauja teisės aktams;

4.5. kita informacija, susijusi su vertinimo procedūromis, jeigu jos atskleidimas prieštarauja įstatymams, daro nuostolių teisėtiems šalių interesams arba trukdo užtikrinti sąžiningą konkurenciją.

5. Patvirtinu, kad atsisakysiu vertinti man pateiktą Paraišką, jei paaiškės, kad aš esu:

5.1. Paraišką pateikusios organizacijos narys (-ė);

5.2. dalyvauju Paraišką pateikusios organizacijos valdymo organų veikloje;

5.3. esu įtrauktas (-a) į Paraiškos vykdymo procesą;

5.4. galiu nesuderinti viešųjų ir privačių interesų ir galiu būti šališkas (-a).

6. Esu perspėtas (-a), kad pažeidęs (-usi) šį pasižadėjimą, atsakysiu teisės aktų nustatyta tvarka ir turėsiu atlyginti Lietuvos Respublikos švietimo, mokslo ir sporto ministerijai padarytus nuostolius.

\_\_\_\_\_\_\_\_\_\_\_\_\_\_\_\_\_\_\_\_ *\_\_\_\_\_\_\_\_\_\_\_\_\_\_\_\_\_\_\_\_*

*(vardas ir pavardė) (parašas)*

\_\_\_\_\_\_\_\_\_\_\_\_